Mäntig:    Die grossi Abschlussübig isch vor dä Türe gstande. Dämit die ganzi Kp fit für die isch hät mer namal en Repe-Tag  gmacht. Da i suscht dä ganz Tag nüt anders z'tu gha han, bin i halt scho jetzt aneghocked und han en grosse Teil vo dä WEMI vorbereitet.    Zischtig:    Ab 0001 isch die ganzi Kp in en MBG 1 uf 4h gholt worde. Tagwach isch aber glich erscht am 5 gsi.. Nach dä geschtrige Bereitstellig hät mer nur no müsse d'Packige verlade und die ganzi Kp hät MBG 4 erreicht gha. So nach öppere Stund im SOSI (Sofortsicherung) hät's dänn au für dä Kdo Z ibote gheisst. D'Reis hät eus uf Langnau im Ämetal  gführt. Dete acho hät mer sofort Quartier bezoge, s'Kp und es Mat Mag sind igrichted worde. So gäge die 9 am Abig hät's mi dänn richtig Schlafsack zoge...    Mittwuche:    So gäge die 0700 bin i dur en riese Krach im gang usse verwachet. D'Wach am ZSA-Igang hät offebar gschlafe, und das hät eusem Kadi nöd ä so sehr passt. Nach eme gute PA Morgeässe isches ab richtig Kp gange (Kp und ZSA sind öppe 250 Meter usenand gsi). Nach ere churze Besprächig über dä reschtlichi Tagesverlauf isches für  mich nach em Mittag ab richtig Züüghuus Bern gange. S'wahre Paradies für en Mat C, dete heisst's würkli no: Ich Will! (Dä Badge händ's dete leider nümme gha)  Am Abig bin i dänn grad für dä Z'Nacht no rächtzitig acho;-) Die Nacht bin i nanig ä so rasch go ligge.. S'Kader vom Kdo Z hät sich wieder ä mal mit dem beschäftiged was am liebste macht.. umeblödle und das bis fascht um Mitternacht..    Dunnstig:    0545 Tagwach, alli Wahr zur ZSA use, s'Mat Mag usruhme und dänn so gäge die  1000 isch dänn au s'KP uf e minimalgrössi gschrumpfed..  Churz vor dä 11ne isch die ganzi Kp innen Kp-Bereitschaftsruhm gfahre. Punkt 1230 isch dä Bf RETORNO inecho. Die ganzi Kp hät sich wieder uf dä Wäg richtig Grandvillard gmacht.  Dete acho isches grad drumm gange, dass sämtlichs Mat wo i dä letschte 12 Wuche brucht worde isch wieder zrugggfasst wird. Das ganze hät so bis öppe am 1900 dured. Nachane isch no en Usgang uf em Programm gstande, wobie die meiste gar nöd gange sind, will für dä Fritig  dä 40er uf em Programm gsi isch    Fritig:    Dä Tag vo dä Wahrheit, dä 40er hät scho früh am Morge agfange, sit Jahre hät au wieder dä V+T- und dä Mat C müsse mitlaufe. Uf dä erste 20km hät mer so zimli jedes Wätter gha, wos git: Räge, Hagel, Isräge und Schneefall. Gott sei Dank bin i wieder i dä Zug cho, won i vor miner Mat C Laufbahn Uof gsi bin. Für die ganze 40Km händ's als erste Zug genau 7h und 10min brucht. E starchi Leischtig wämmer dänkt dass dä zweiti Zug über 30 Rückstand  gha hät.    Samstig:    Wundersamer Wies ohni Muskelkater und Blatere isch Punkt 0745 as Hv gange.. 0800 Abträte und tschüss